Приложение 5

|  |  |
| --- | --- |
|  |  |

**Информация за текущото състояние на "Многопрофилна болница за активно лечение-Търговище" АД, гр. Търговище**

**"Многопрофилна болница за активно лечение-Търговище" АД, гр. Търговище** с ЕИК 125501290 е лечебно заведение, акционерно дружество, в което държавата притежава 76,93 % от капитала, а останалата част е разпределена между общините от област Търговище с предмет на дейност: осъществяване на болнична помощ; активно издирване, диагностика, лечение и периодично наблюдение на болни c туберкулоза и хронични неспецифични белодробни заболявания, активно издирване, диагностика, лечение, активно наблюдение и рехабилитация c кожни и венерически заболявания, издирване, диагностика, лечение, периодично наблюдение и рехабилитация на болни с психични заболявания.

Основните цели на “МБАЛ-Търговище” АД са осигуряване на диагностика, лечение и рехабилитация на пациенти със спешни, остри и изострени хронични заболявания във всички разкрити отделения и сектори на болницата на равнището на добрата медицинска практика и в съответствие с най-добрите постижения на медицината на територията на областта.

Мисията на лечебното заведение се осъществява в следните направления: диагностика, лечение и рехабилитация на лица с остри и хронични заболявания; предоставяне на висококвалифицирана и ефикасна навременна и в пълен обем медицинска помощ при лечение на стационарно болни и тяхното проследяване, целящо повишаване качеството на живот, постигане на пълноценен здравен и социално-икономически потенциал на пациента; осигуряване на болнично лечение съгласно правилата за добрата медицинска практика за всички пациенти в рамките на областта; лечебното заведение да бъде база за квалификация на специалисти, клинични проучвания и клинични изпитания, както и да се превърне в център за профилактика на социално значимите заболявания.

**Към 31.12.2023 г. лечебното заведение регистрира положителен текущ финансов резултат - печалба от 835 хил. лв.**, при общо финансов резултат загуба в размер на -3 462 хил. лв. Собственият капитал достига към 31.12.2023 г. размер от 3 868 хил. лв., при 2 224 хил. лв. за 2022 г. и е увеличен с 1 644 хил. лв. или със 73,92 %. Размерът на собствения капитал е под размера на регистрирания капитал на дружеството (4 488 хил. лв. към 31.12.2023 г.), т.е. налице е декапитализация. През 2023 г. дружеството отчита наличие на просрочени задължения в размер на 885 хил. лв., като същите са намалени с 1 302 хил. лв. спрямо предходната 2022 г.

През отчетния период са реализирани общо приходи в размер на 22 874 хил. лв., като същите са увеличени в сравнение с предходната година с 2 609 хил. лв., т.е. с 12,87 %. През 2023 г. са увеличени приходите от предоставени услуги с 1 968 хил. лв. спрямо 2022 г., приходите от продукция са намалени с 18 хил. лв., а Други приходи в т.ч. приходи от финансирания са увеличени с 575 хил. лв. в сравнение с предходния отчетен период. Общо разходите за 2023 г. са в размер на 22 039 хил. лв. и са увеличени с 1 878 хил. лв., т.е. с 9,32% спрямо 2022 г. През 2023 г., спрямо 2022 г., се наблюдава увеличение при разходите за персонала - с 1 708 хил. лв., при разходите за амортизации - с 64 хил. лв., при разходите за външни услуги - със 135 хил. лв. и при Други разходи - с 47 хил. лв., а при разходите за суровини и материали е отчетено намаление със 155 хил. лв.

Към 30.06.2024 г. дружеството регистрира текуща печалба от 683 хил. лв. Общо приходите за периода са в размер на 13 244 хил. лв., а общо разходите са в размер на   
12 561 хил. лв. Болницата приключва шестмесечието на 2024 г. с просрочени задължения в размер на 244 хил. лв.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>